62018CJ0002_RES
Asia C-2/18
Lietuvos Respublikos Seimo narių grupė
(Lietuvos Respublikos Konstitucinis Teismasin esittämä ennakkoratkaisupyyntö)
Unionin tuomioistuimen tuomio (toinen jaosto) 13. marraskuuta 2019
Ennakkoratkaisupyyntö – Yhteinen maatalouspolitiikka – Yhteiset markkinajärjestelyt – Maito ja maitotuotteet – Asetus (EU) N:o 1308/2013 – 148 artiklan 4 kohta – Raakamaidon toimitussopimus – Hintojen neuvotteleminen vapaasti – Sopimattomien kaupallisten menettelyjen torjuminen – Kielto maksaa eri hinta raakamaidon tuottajille, jotka kuuluvat päiväkohtaisen myyntimäärän perusteella muodostettuun ryhmään ja kielto alentaa hintaa perusteetta
Maatalous – Yhteiset markkinajärjestelyt – Maito ja maitotuotteet – Sopimussuhteet tällä alalla – Kansallinen säännöstö, jossa kielletään maksamasta eri hinta raakamaidon tuottajille, jotka kuuluvat päiväkohtaisen myyntimäärän perusteella muodostettuun ryhmään – Hyväksyttävyys – Edellytykset – Säännöstöllä voidaan saavuttaa sopimattomien kaupallisten menettelyjen torjuntaa koskeva tavoite – Suhteellisuusperiaatteen noudattaminen
(Euroopan parlamentin ja neuvoston asetuksen N:o 1308/2013 148 artikla)
(ks. 30, 35, 45, 4953, 56, –57, 62 ja 70 kohta sekä tuomiolauselman 1 kohta)
Maatalous – Yhteiset markkinajärjestelyt – Maito ja maitotuotteet – Sopimussuhteet tällä alalla – Kansallinen säännöstö, jossa kielletään raakamaidonostajia alentamasta tuottajan kanssa sovittua hintaa perusteetta ja jonka mukaan hinnan alentaminen yli kolmella prosentilla edellyttää toimivaltaisen kansallisen viranomaisen lupaa – Hyväksyttävyys – Edellytykset – Säännöstöllä voidaan saavuttaa sopimattomien kaupallisten menettelyjen torjuntaa koskeva tavoite – Suhteellisuusperiaatteen noudattaminen
(Euroopan parlamentin ja neuvoston asetuksen N:o 1308/2013 148 artikla)
(ks. 72–74, 78 ja 82 kohta sekä tuomiolauselman 2 kohta)
Tiivistelmä
Unionin oikeus ei ole esteenä sopimattomien menettelyjen torjumista koskeville kansallisille toimenpiteille, joilla ohjataan raakamaitoalan hintojen vapaata neuvottelumenettelyä
Unionin tuomioistuin on todennut 13.11.2019 antamassaan tuomiossa Lietuvos Respublikos Seimo narių Grupė (C-2/18), että maataloustuotteiden yhteisestä markkinajärjestelystä annettu asetus N:o 1308/2013 (
1
) ei ole esteenä kansalliselle säännöstölle, jossa sopimattomien kaupallisten menettelyjen torjumiseksi kielletään raakamaidon ostajia maksamasta eri hintaa tuottajille, joiden on katsottava kuuluvan samaan ryhmään sellaisen raakamaidon päiväkohtaisen myyntimäärän perusteella, joka on koostumukseltaan ja laadultaan samanlaista ja johon sovelletaan samaa toimitusmenetelmää, mikäli kyseisellä säännöstöllä voidaan saavuttaa tavoiteltu päämäärä ja mikäli sillä ei ylitetä sitä, mikä on tarpeen tämän päämäärän saavuttamiseksi. Unionin tuomioistuin on täsmentänyt, että jäsenvaltiot voivat niin ikään sopimattomien kaupallisten menettelyjen torjumiseksi antaa kansallisia säännöksiä, joissa kielletään raakamaidon ostajaa alentamasta tuottajan kanssa sovittua hintaa perusteetta ja jonka mukaan hinnan alentaminen yli kolmella prosentilla edellyttää toimivaltaisen kansallisen viranomaisen lupaa.
Pääasiassa on kyse perustuslainmukaisuuden valvontaa koskevasta menettelystä, jonka on pannut vireille Liettuan parlamentin jäsenten ryhmä ja joka koskee liettualaisten toimijoiden sopimattomien menettelyjen kieltämisestä niiden myydessä ja ostaessa raakamaitoa annettua lakia. Kyseisessä laissa säädettiin edellä mainittuja kahta kieltoa koskevien säännösten lisäksi, että raakamaidon myyjät jaettiin kymmeneen ryhmään raakamaidon päivittäisen myyntimäärän mukaan. Laissa asetettiin myös asianomaisille toimijoille velvollisuus tehdä kirjallinen sopimus raakamaitoa ostettaessa, kuten asetuksen N:o 1308/2013 148 artiklan 1 kohdassa säädetään. Kaikkien näiden toimenpiteiden tarkoituksena oli ensisijaisesti torjua maidon ostajien sopimattomia kaupallisia menettelyjä heikompana pidettävään osapuoleen eli maidontuottajiin nähden, kun otetaan huomioon alan erityispiirteet. Ennakkoratkaisua pyytänyt tuomioistuin pohti, olivatko edellä mainitut kaksi kieltoa yhteensopivia asetuksen N:o 1308/2013 148 artiklan 4 kohdassa vahvistetun neuvotteluvapauden periaatteen kanssa.
Unionin tuomioistuin on muistuttanut aluksi, että yhteisen maatalouspolitiikan, joka kuuluu SEUT 4 artiklan 2 kohdan d alakohdan mukaan unionin ja jäsenvaltioiden välillä jaettuun toimivaltaan, alalla jäsenvaltioilla on lainsäädäntövaltaa, jonka nojalla ne voivat käyttää toimivaltaansa siltä osin kuin unioni ei ole käyttänyt omaansa. Tämän jälkeen unionin tuomioistuin on todennut, että yhteisen markkinajärjestelyn toteuttaminen ei kuitenkaan estä jäsenvaltioita soveltamasta sellaisia kansallisia sääntöjä, joilla tavoitellaan muita yleistä etua koskevia päämääriä kuin niitä, joita kyseinen yhteinen markkinajärjestely koskee, vaikka kyseiset säännöt voivatkin vaikuttaa yhteismarkkinoiden toimintaan kyseisellä alalla. Tästä se on täsmentänyt, että antaessaan asetuksen N:o 1308/2013 ja erityisesti sen 148 artiklan unioni ei ole käyttänyt toimivaltaansa raakamaidon toimitussopimuksen sopimuspuolten välisten sopimussuhteiden alalla tyhjentävästi ja että asetuksen sisältämät viittaukset tiettyihin sopimattomiin kaupallisiin menettelyihin eivät riitä osoittamaan sitä, että asetus kattaa pääasiassa kyseessä olevan säännöstön tavoitteena olevan sopimattomien menettelyjen torjunnan. Lisäksi unionin tuomioistuin on katsonut, että tämän artiklan tulkitseminen siten, että siinä kielletään jäsenvaltioita toteuttamasta toimenpiteitä, joilla pyritään estämään sopimattomia menettelyjä maito- ja maitotuotealalla, olisi vastoin asetuksen N:o 1308/2013 tavoitetta, joka on tuotannon kannattavan kehityksen varmistaminen ja siten maidontuottajien kohtuullisen elintason takaaminen yhteisen maatalouspolitiikan tavoitteiden mukaisesti, kuten myös vastoin toimivan kilpailun ylläpidon varmistamisen tavoitetta maataloustuotteiden markkinoilla. Unionin tuomioistuin on näin ollen katsonut, että jäsenvaltioilla on jäännöstoimivalta toteuttaa sopimattomia kaupallisia menettelyjä torjuvia toimenpiteitä, joilla rajoitetaan hintojen vapaata neuvottelemista, vaikka nämä toimenpiteet vaikuttavat asetuksen N:o 1308/2013 148 artiklaan perustuvan raakamaidon toimituksesta perittävää hintaa koskevan neuvotteluvapauden periaatteeseen. Se on kuitenkin todennut, että tällaisten toimenpiteiden on oltava oikeassa suhteessa niillä tavoiteltavaan päämäärään nähden. Nyt käsiteltävässä asiassa se on katsonut, että kyseessä olevalla Liettuan lainsäädännöllä voidaan torjua vaara siitä, että heikommaksi katsotun sopimuspuolen eli maidontuottajien olisi pakko hyväksyä perusteeton hintojen alentaminen, ja näin ollen sillä voidaan torjua mahdollisia sopimattomia kaupallisia menettelyjä, ja että kun otetaan huomioon yhteisen maatalouspolitiikan tavoitteet ja yhteisen markkinajärjestelyn moitteeton toiminta, tällä lainsäädännöllä ei ylitetä sitä, mikä on tarpeen sillä tavoiteltujen päämäärien saavuttamiseksi, mikä ennakkoratkaisua pyytäneen tuomioistuimen on kuitenkin tarkistettava.
(
1
)	Maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17.12.2013 annettu Euroopan parlamentin ja neuvoston asetus (EU) N:o 1308/2013 (EUVL 2013, L 347, s. 671), sellaisena kuin se on muutettuna 13.12.2017 annetulla Euroopan parlamentin ja neuvoston asetuksella (EU) 2017/2393 (EUVL 2017, L 350, s. 15).